Ondersoeker molesteer glo ook seksklag-slagoffersArgieffoto Die departement van onderwys in Gauteng het gesê nog ŉ geval van seksuele aanranding van twee leerders by die AB Xuma Primary School in Orlando, Soweto, is aangemeld. Steve Mabona, woordvoerder van die departement, het gesê die beweerde oortreder is ŉ forensiese ondersoekbeampte van die polisie wat deel is van die span mense wat die aanvanklike seksuele aanranding bewerings by die skool ondersoek. Maroela Media het vroeër berig ŉ 57-jarige veiligheidswag is verlede jaar in hegtenis geneem nadat hy na bewering 55 leerders van dié skool seksueel aangerand het. Dié veiligheidswag, wat sedert Oktober 2017 in aanhouding is, staan tereg op aanklagte van verkragting en seksuele aanranding. Sy identiteit mag weens dié aanklagte nie bekend gemaak word totdat hy gepleit het nie. Nadat dié bewerings van seksuele aanranding aan die lig gekom het, het die departement in samewerking met die polisie onmiddellik ŉ span na die skool ontplooi om ondersoek in te stel. “Ons is geskok, hartseer en teleurgesteld dat dié twee leerders wat nou slagoffers is, ook slagoffers is in die saak [teen die veiligheidswag] wat tans voor die hof is. Dié kinders het nou vir die tweede keer slagoffers van seksuele aanranding geword aan die hand van twee verskillende mense,” het Mabona gesê. Die tweede voorval het glo die afgelope Maandag plaasgevind toe die ondersoekbeampte die slagoffers by die skool besoek het om hul voor te berei vir die hofverskyning. “Daar word beweer dat die ondersoekbeampte twee gr. 3-leerders, onderskeidelik sewe en agt jaar oud, molesteer het.” Die kwessie is na maatskaplike dienste verwys. Hulle het die skool besoek en onderhoude gevoer met die betrokke leerders en hul ouers. Die betrokke beampte is met onmiddellike effek van die saak verwyder en ŉ saak van seksuele aanranding is teen hom aanhangig gemaak deur die ouers van die beweerde slagoffers. Panyaza Lesufi, LUR van onderwys in Gauteng, het gesê die aantygings is skokkend en onstellend. “ŉ Persoon wat vertrou is om kinders te beskerm het hul vertroue en dié van hul ouers geskend. Die man moet die volle mag van die gereg in die gesig staar.”